Pitbull-aanvalle ‘nie nou skielik meer’Argieffoto bloot ter illustrasie. (Foto: Unsplash) ŉ Herrie woed oor die onlangse vlaag pitbull-aanvalle en hoewel dié honderas daaroor gekasty word, meen kenners die aantal voorvalle is nie noodwendig meer as voorheen nie. Pitbull-liefhebbers meen ook die blaam moet voor onverantwoordelike eienaars en telers se deur gelê word, eerder as om bloot van die honde ontslae te raak. In minder as ŉ week is drie pitbull-aanvalle aangemeld, met die mees onlangse aanval wat Woensdag in Gonubie Farm in Oos-Londen plaasgevind het toe ŉ 15 maande oue baba deur ŉ buurman se pitbull verskeur is. Terwyl tientalle pitbulls ná die berigte van aanvalle by takke van die Dierebeskermingsvereniging (DBV) landwyd afgegee is, het gemeenskappe ook besluit om eie reg te gebruik deur die honde op wreedaardige wyses dood te maak. In die kollig Argieffoto ter illustrasie Hoewel dit voorkom asof die aanvalle onlangs toegeneem het, meen kenners hierdie aanvalle is al dekades lank ŉ probleem en word bloot nou in die kollig geplaas. Volgens Robyn Bronkhorst, medestigter en direkteur van die PitPals-diereskuiling, word daar nou meer gereeld oor die pitbull-aanvalle in die media en op sosiale media berig en daarom lyk dit asof daar ŉ toename in aanvalle is. “Die feit dat daar meer oor hierdie aanvalle berig word, is ŉ bewys van ŉ baie desperate samelewing wat tot dusver nie ernstig opgeneem is oor honde-aanvalle nie,” sê Bronkhorst. Keshvi Nair, die Dierebeskermingsvereniging (DBV) se nasionale woordvoerder, sê die DBV stoei jare lank al met die probleem van honde-aanvalle. Volgens Nair is die aandag wat die pitbull-aanvalle in die media geniet, positief én negatief. “Dis goed om bewusmaking te skep oor die potensiële gevare van die pitbull-ras indien iemand só ŉ hond besit en geen benul het hoe om die dier te beheer nie. Dit motiveer mense ook om eers die nodige navorsing te doen voordat hulle ŉ ras soos ŉ pitbull aanneem. “Dit begin ook nou insink dat hierdie ras slegs deur eienaars besit moet word wat die ras ten volle verstaan en reg kan hanteer. Ongelukkig is dit nie die geval in Suid-Afrika nie, waar die ras onbeheerbaar geteel en onverantwoordelik versprei word.” Die nadeel hiervan, sê Nair, is dat ŉ sekere stigma oor pitbulls deur middel van die mediadekking geskep geword. “Mense sien die geweldige verwoesting en tragedie wat die ras veroorsaak en ontwikkel ŉ onverdraagsaamheid teenoor die hond en sy eienaar.” Bronkhorst en Nair meen die inteling van honde, wat die ras meer aggressief maak, is ŉ groot probleem. Bronkhorst sê aggressie kan in enige honderas voorkom, is geneties en verskyn al hoe meer as gevolg van kruisteling en ongebreidelde agterplaas- en kommersiële teling. “Temperament is grootliks geneties en agterplaas- en kommersiële telers gee nie om nie, hulle teel vir wins,” sê Bronkhorst. Honde-eienaars kan tronk toe gaan (Argieffoto: SA Polisie) Daar is reeds bestaande wette met betrekking tot honde-aanvalle en nalatigheid van eienaars, wat meebring dat pitbull-eienaars aanspreeklik gehou kan word, sou hul honde ander mense byt. Volgens Bronkhorst word dit egter nie altyd toegepas soos dit moet nie. “Hierdie wette moet nou meer as ooit tevore ingestel en afgedwing word sodat onverantwoordelike eienaars aanspreeklik gehou kan word.” Die eienaar van twee pitbulls wat ŉ kleuter Sondag in Hennenman in die Vrystaat noodlottig verskeur het, is wel in hegtenis geneem, ingevolge die Wysigingswet op Diere-aangeleenthede van 1993. Hy word aangekla van die besit van ŉ gevaarlike dier. Nair verduidelik elke munisipaliteit pas verskillende verordeninge van die wet toe, wat voorsiening maak vir die aanhou van troeteldiere, waaronder gevaarlike en aggressiewe diere. “Die meeste munisipaliteite se verordeninge sê dat eienaars hul troeteldiere binne die grense van hul eiendom moet hou,” sê Nair. Die wet gee ook riglyne oor wat mense moet doen wanneer hulle deur ŉ dier aangeval word en die wet hou die eienaars aanspreeklik vir enige skade of beserings wat deur die dier veroorsaak word. “Die slagoffers kan die dier se eienaar ingevolge hierdie wet aankla, waar die eienaar gevolglik beboet of selfs ŉ tronkstraf opgelê kan word.” Nair sê daar word nie altyd sake teen die eienaars aanhangig gemaak nie en meestal word daar tussen die partye ooreengekom dat dit die beste oplossing is om van die dier ontslae te raak. “Gevaarlike en aggressiewe honde hoort nie in gemeenskappe nie, veral as hulle eienaars nie weet hoe om na die honde om te sien nie. Om slegs van die dier ontslae te raak, is nie die beste oplossing nie, want wat sal die eienaar keer om weer ŉ hond te kry? Dit hou die risiko van nog ŉ aanval in.” Nair moedig lede van die publiek sterk aan om honde-aanvalle aan te meld sodat die eienaars aanspreeklik gehou kan word. Honde oorgee (Foto: NDBV) DBV-takke landwyd aanvaar nog pitbulls wat deur eienaars oorgegee word en volgens Nair is dit die verantwoordelike ding om te doen. Reinet Meyer, woordvoerder van die DBV in Bloemfontein, het vroeër aan Maroela Media gesê dit is normaal dat die DBV baie diere oor hierdie tydperk van die jaar inkry, maar dat daar beslis ŉ toename ná die pitbull-aanvalle was. Volgens Meyer en Nair sal die DBV se veearts die diere evalueer, voordat daar enige besluite oor hul toekoms geneem word. “Daar word dan besluit of die diere vir aanneming in aanmerking sal kom en of die diere mediese sorg benodig. Genadedood kan ook ongelukkig volg, indien nodig,” sê Nair. Volgens Nair is dit moeilik om te sê waar pitbull-aanvalle die meeste plaasvind. “Mense het die wanopvatting dat die aanvalle meestal in landelike gebiede plaasvind waar die diere onder slegte omstandighede verkeer. Die aanvalle vind in landelike én stedelike gebiede plaas, en deur honde wat in slegte én goeie toestande leef. Daar is nie ŉ presiese patroon nie.”